text: সম্মিলিত বইমেলার ধারাবাহিকতা রক্ষার আহ্বান
  আপডেট: ০০৩১ ঘণ্টা, ফেব্রুয়ারি ২২, ২০২০
  বক্তব্য দেন মেয়র আ জ ম নাছির উদ্দীন। ছবি: সোহেল সরওয়ার
  চট্টগ্রাম: নতুন মেয়র নির্বাচিত হওয়ার পরও ফেব্রুয়ারিতে চট্টগ্রামে সম্মিলিত বইমেলার ধারাবাহিকতা রক্ষার আহ্বান জানিয়েছেন মেয়র ও নগর আওয়ামী লীগের সাধারণ সম্পাদক আ জ ম নাছির উদ্দীন।
  শুক্রবার (২১ ফেব্রুয়ারি) এমএ আজিজ স্টেডিয়ামের সিজেকেএস জিমনেসিয়ামে মহান একুশে স্মারক সম্মাননা পদক ও সাহিত্য পুরস্কার প্রদান অনুষ্ঠানে প্রধান অতিথির বক্তব্যে মেয়র এ আহ্বান জানান।
  এবার ভাষা আন্দোলনে আবু তালেব চৌধুরী (মরণোত্তর), শিক্ষায় অধ্যক্ষ এএফএম মোজাফফর আহমদ (মরণোত্তর), চিকিৎসাসেবায় প্রফেসর সৈয়দা নুরজাহান ভূঁইয়া (মরণোত্তর), স্বাধীনতা আন্দোলনে শহীদ হারুনুর রশীদ (মরণোত্তর), মুক্তিযুদ্ধে মোহাম্মদ হারিছ, সাংবাদিকতায় আখতার-উন-নবী (মরণোত্তর), সংগঠক প্রকৌশলী মো. দেলোয়ার হোসেন, সংগঠক বিএফইউজের সহ-সভাপতি রিয়াজ হায়দার চৌধুরী, ক্রীড়ায় সিরাজউদ্দিন মো. আলমগীর, সংগীতে ওস্তাদ স্বপন কুমার দাশ, সমাজসেবায় সন্ধানী চমেক ইউনিটকে একুশে স্মারক সম্মাননা পদক এবং কথাসাহিত্যে (অনুবাদ) ড. মাহমুদ উল আলম, প্রবন্ধ গবেষণায় অধ্যাপক ড. মোহাম্মদ নুরুল আমিন, কবিতায় ওমর কায়সার ও শিশুসাহিত্যে আকতার হোসাইনকে সাহিত্য পুরস্কার দেওয়া হয়েছে।
  চসিকের প্রধান নির্বাহী কর্মকর্তা মো. সামসুদ্দোহার সভাপতিত্বে স্বাগত বক্তব্য দেন চসিকের প্রধান শিক্ষা কর্মকর্তা সুমন বড়ুয়া।
  বক্তব্য দেন চট্টগ্রাম প্রেস ক্লাবের সভাপতি আলী আব্বাস, চসিকের প্যানেল মেয়র চৌধুরী হাসান মাহমুদ হাসনী, চসিকের অমর একুশে বইমেলার আহ্বায়ক নাজমুল হক ডিউক প্রমুখ।
  মেয়র বলেন, এবার বইমেলায় গতবারের চেয়ে দ্বিগুণ স্টল হয়েছে। গতবারের ভুল ত্রুটি দূর করে এবারের বইমেলা হচ্ছে। আশাকরি চসিকের অমর একুশে স্মারক সম্মাননা পদক ও সাহিত্য পুরস্কারপ্রাপ্তরা মেধার বিকাশ ঘটিয়ে স্ব স্ব ক্ষেত্রে আরও অবদান রাখবেন।
  তিনি বলেন, একুশ বাঙালি জাতীয়তাবাদের উন্মেষ ঘটিয়েছে। এটি চির অম্লান হয়ে থাকবে। এ ভাষা যত বেশি অন্তরে ধারণ করবো, লালন করবো আন্তর্জাতিক ভাবে গ্রহণযোগ্যতা, সম্মান ও মর্যাদা বাড়বে।
  রিয়াজ হায়দার চৌধুরী বলেন, পদকের জন্য আমি নিজেকে যোগ্য মনে করি না। কম বয়সে আমাকে এ স্বীকৃতি দেওয়া হলো। আমি চসিকের কাছে কৃতজ্ঞ।
  অনুষ্ঠান সঞ্চালনায় ছিলেন কঙ্কন দাশ।
  একুশে ফেব্রুয়ারি বিকেল থেকে বইমেলায় লেখক, পাঠকসহ নানা বয়সী মানুষের ঢল নামে। সন্ধ্যায় রীতিমতো উপচে পড়া ভিড় দেখা যায় প্রতিটি স্টলে। স্টলের বিক্রয়কর্মীরা জানান, বইচুরি বন্ধে নজরদারির পাশাপাশি বিকিকিনির চাপে দম ফেলারও ফুরসত পাচ্ছেন না তারা।